טקס יום השואה לבית ספר יסודי

פתיחה: השיר: והיא שעמדה

קריינות: היום יום הזיכרון לשואה ולגבורה אנו מתייחדים עם זכרם של ששת המיליונים מבני עמנו שנספו בשואה שנרצחו על ידי הנאצים ועוזריהם.

אנו זוכרים ביראת כבוד את עוז רוחם של אחינו ואחיותינו, את מסכת הגבורה של נצורי גטאות והלוחמים שקמו והציתו את אש המרד להצלת כבוד עמם. את חסידי אומות העולם ששמו נפשם בכפם להצלת יהודים ואת מאבקם המתמיד של המוני בית ישראל על דמותם האנושית ותרבותם היהודית.

הורדת הדגל לחצי התורן

יזכור (הקהל מתבקש לקום לאמירת יזכור , כדאי לתת למורה להקריא).

יזכור אלוהים את נשמות אחינו בני ישראל, חללי השואה וגיבוריה, שהומתו שנחנקו ושנקברו חיים,\*ואת קהילות הקודש שנחרבו על קדושת השם.

יזכור אלוהים את עקדתם עם שאר קדושי ישראל וגיבוריו

ויצרור בצרור החיים את נשמתם.

(הקהל מתבקש לשבת).

\*אפשר לשקול צמצום פירוט התפילה

קריינות: השואה החלה בהדרגה, צעד אחר צעד הפכו יהודי גרמניה ואחריהם יהודי הארצות האחרות למיעוט משולל זכויות. בתחילה הוטל חרם על חנויות יהודיות ונאסרה הקניה בהן. לאחר מכן הוגבלה הרשמתם של ילדים יהודים לבתי ספר. ספרים יהודיים הועלו על המוקד ונשרפו ברחובות. חוקקו חוקים האוסרים על יהודים לעבוד במשרדי הממשלה, לשמש כרופאים בבתי חולים ולבסוף, לעבוד בכלל.

שלוש מורות/ תלמידיםות נכנסות ובידן חפץ או צעצוע של ילד- בובה, כדור, רכבת. כל מורה מקריאה ציטוט אחד:

* "בכל יום הם מחוקקים חוקים חדשים נגד היהודים. היום, למשל, לקחו את כל מכשירי החשמל שלנו. מכונת התפירה, הרדיו, הטלפון, שואב האבק, המצלמה שלי והאופנים שלי... אגי אמרה שצריך לשמוח שלוקחים חפצים ולא בני אדם" (אווה, בת 13 מהונגריה)
* "פעם, כשהיה חופש בבית הספר, אינגה ואני קבענו ששתינו נביא את המגלשיים החדשים שלנו ונלך למשטח ההחלקה אחרי הלימודים. אבל כשהגענו קידם את פנינו שלט גדול: אין כניסה לכלבים וליהודים". (חנה'לה, בת 11 מגרמניה)
* "סירבתי לצאת מהבית. אני לא מוכנה לענוד טלאי צהוב! לא אופיע בפומבי עם אות קלון יהודי! אני לא מוכנה שיראו אותי עם הדבר הנורא הזה. אם מישהו מבני כיתתי יראה אותי, אני אמות! חשתי פגועה וכועסת על ששמו אותי למשל ולשנינה, כדי להבליט ולהשפיל אותי. יהודיה או פושעת, מה ההבדל? האם יש הבדל בבושה ובחוסר הישע שאני חשה? חדלתי להיות יצור אנושי, והפכתי לחפץ." (לִוְיה, בת 12 מהונגריה)

קריינות: כמיליון וחצי ילדים נספו בשואה. ילדים שלא זכו להגיע לבגרות

ולהגשים את זכותם לחיות, לחלום חלומות, לאהוב, לשחק ולצחוק.

גורלו של הילד היהודי בשואה, בגטאות,ביערות ובמחנות היה אכזרי וקשה במיוחד.הוריו ומשפחתו לא יכלו להעניק לו את הביטחון וההגנה שכל הורה מבקש להעניק לילדו.הילד הקטן לא זכר את החיים שמחוץ לחומה, לא זכה לראות שדה פתוח, עץ מלבלב, אגם מים ובעלי חיים. לא שמע סיפור ולא צלילי שיר הנושאים עימם צהלה ושמחה.

**שירה משותפת:** כדאי לבחור שיר אחד ללמד את סיפורו מראש, ללמד את הילדים את השיר בכיתות, כדי שיוכלו להצטרף לשירה במהלך הטקב

שירים מתאימים:

* אלי אלי שלא ייגמר לעולם/ חנה סנש
* אני מאמין/ עזריאל דוד פסטג
* הגיבן הקדוש

קריינות: על אף פעולתם הבלתי פוסקת של הנאצים ועוזריהם הצליחו אלפי ילדים להינצל. ילדים שמצאו מחסה בבתים של אנשים בעלי מצפון ומוסר, חסידי אומות עולם.

לצערנו הם היו מתי מעט

כנגד התנאים הקשים מנשוא ששררו בתוך הגטאות והמחנות ולמרות שפלות הרוח ונמיכות הקומה מצאו היהודים עוז בנפשם לנסות להתנגד למשטר הנאצי אם בהתארגנות מחתרתית ושמירה על אורח חיים יהודי, אם בניסיונות נועזים למרוד ואם בהצטרפות לכוחות הפרטיזנים ולכוחות הלוחמים של צבאות הברית.

הצעות לפסקול למוזיקה או ריקוד ע"י אחת מהכיתות הגבוהות:

* קוצים/ אביבי גפן,
* געגוע/ עידן רייכל,
* לראות את האור/ אפרת גוש

שיר הפרטיזנים:  
  
אל נא תאמר הנה דרכי האחרונה  
את אור היום הסתירו שמי העננה  
זה יום נכספנו לו עוד יעל ויבוא  
ומצעדנו עוד ירעים אנחנו פה  
  
מארץ התמר עד ירכתי כפורים  
אנחנו פה במכאובות ויסורים  
ובאשר טיפת דמנו שם נגרה  
הלא ינוב עוד עוז רוחנו בגבורה  
  
עמוד השחר על יומנו אור יהל  
עם הצורר יחלוף תמולנו כמו צל  
אך אם חלילה יאחר לבוא האור  
כמו סיסמה יהא השיר מדור לדור  
  
בכתב הדם והעופרת הוא נכתב  
הוא לא שירת ציפור הדרור והמרחב  
כי בין קירות נופלים שרוהו כל העם  
יחדיו שרוהו ונגאנים בידם  
  
על כן, אל נא תאמר דרכי האחרונה...

קריינות סיום:

נסיים בשירו של אברהם שלונסקי "הנדר":

על דעת עיני שראו את השכול ועמסו זעקות על ליבי השחוח.

על דעת רחמי שהורוני למחול עד באו ימים שאיימו מלסלוח

נדרתי נדר: לזכור את הכל, לזכור – ודבר לא לשכוח דבר לא לשכוח!!!

וגם אנו לא נשכח ונלמד להביט למציאות בעיניים ונבטיח- לעולם לא עוד.

לשירת התקווה הקהל מתבקש לעמוד: התקווה

תם הטקס